**NÁRODNÁ RADA SLOVENSKEJ REPUBLIKY**

VIII. volebné obdobie

479

 **NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov.

Nakoľko šírenie nebezpečnej nákazlivej ľudskej choroby spôsobenej vírusom SARS-CoV-2 na Slovensku neustále pretrváva a spôsobuje rozsiahle negatívne dopady na domácu ekonomiku, čím hrozia značné hospodárske škody štátu a v neposlednom rade občanom, je nevyhnutné ďalej prijímať ďalšie protipandemické opatrenia na zníženie mobility občanov s cieľom spomaliť a zvrátiť priebeh nepretržitého šírenia vírusu medzi obyvateľstvom a v neposlednom rade na zmiernenie negatívnych dopadov na finančnú situáciu daňovníkov.

Vzhľadom na to, že uvedená situácia pretrváva, je potrebné vzhľadom na blížiaci sa termín na podanie daňového priznania k dani z príjmov, urýchlene prijať zákon, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov, aby sa ním vytvorili legislatívne predpoklady pre efektívnejší spôsob doručovania oznámení o predĺžení lehoty na podanie daňového priznania k dani z príjmov, a tak uľahčiť situáciu daňovým subjektom.

Ďalej je potrebné predĺžiť uplatňovanie nulovej sadzby dane z pridanej hodnoty na osobné ochranné pomôcky ktoré sú filtračnou tvárovou polmaskou kategórie FFP2 alebo filtračnou tvárovou polmaskou kategórie FFP3 do 30. júna 2021.

Taktiež je potrebné umožniť dopredaj cigariet, ktoré boli zdanené sadzbou spotrebnej dane platnou do 31. januára 2021, do vypredania zásob. Podľa účinnej právnej úpravy je možné tieto cigarety predávať, ponúkať na predaj alebo skladovať najneskôr do 31. marca 2021. Opatrenie je zamerané na odbúranie prípadných negatívnych finančných nákladov súvisiacich so zničením nepredaných zásob cigariet pre tie podnikateľské subjekty, ktoré zabezpečujú predaj týchto cigariet v daňovom voľnom obehu a nemohli prípadne nestihli predať svoje zásoby cigariet v dôsledku opatrení súvisiacich s prebiehajúcou epidemiologickou situáciou.

Pokračujúce negatívne vplyvy pandémie si vyžadujú aj okamžité účinné riešenia zamerané na zmiernenie ekonomických dôsledkov pandémie na prevádzkovateľov hazardných hier, pre ktorých sa navrhuje odklad platenia odvodov z hazardných hier počas roka 2021.

Vzhľadom na pretrvávajúcu pandémiu je potrebný posun termínov ročného vyúčtovania a správy o činnosti spoločenstiev vlastníkov a správcov bytových domov a nebytových budov za rok 2020, a tiež umožniť elektronické hlasovanie vlastníkov bytov a nebytových priestorov v dome počas pandémie.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov.

V Bratislave dňa 17. marca 2021

**Igor Matovič, v. r.**

predseda vlády Slovenskej republiky

**Eduard Heger, v. r.**

podpredseda vlády a minister financií Slovenskej republiky